
Министарство државне управе
и локалне самоуправе

Бирчанинова бр. 6, Београд
– за јавне консултације о Нацрту Каталога
радних места и звања у јавном сектору

e-mail: reformauprave@mduls.gov.rs
Предмет: Предлог за измену назива и 
осталих елемената у Каталогу радних места и звања у јавном сектору
Удружење рачуновођа у ванпривредним делатностима (даље: Удружење) укљу​чује се у јавну расправу о Каталогу радних места и звања у јавном сектору, објављеном на сајту Министарства за државну управу и локалну само​управу. У вези са тим достављамо овом министарству предлоге за измене назива, као и осталих еле​мената у предложеним каталозима.

I. Удружење предлаже да се у Каталогу генеричких радних места у јавном сектору изврши допуна на следећи начин:
1) да се назив радног места са шифром Е0201 – Координатор фи​нансијских и рачуноводствених послова, замени називом „Шеф рачуноводства”.
2) код радног места наведеног у тачки 1), у пољу „захтевана додатна знања/испити”, испред „знање рада на рачунару” додати: „стручни испит – лиценца”,
3) опис поменутог радног места допунити пословима које обавља шеф рачуноводства:

· руководи стручним економским пословима и непосредно руководи организацијом послова у оквиру финансијске службе,
· одговоран је за правилну примену прописа из области књиговодства и финансијско-материјалног пословања, стара се о исправности и законитости књижења пословних промена и сачињених књиговод​ствених исправа и исказа, издаје упутства и непосредне налоге за рад радницима службе, прати њихов рад, остварује увид у извршење радних задатака,
· саветује директора у питањима финансијског пословања установе,
· са надлежном службом установе израђује план набавки, квартално извештава и прати реализацију свих набавки,
· припрема и израђује финансијски план у сарадњи са директором и надлежном службом установе, прати његово извршење и извештава директора о извршењу финансијског плана и предлаже измене и допуне финансијског плана,
· учествује у изради буџета за пројекте, праћење, плаћање и извешта​вање, дакле, обавља и послове координатора финансијских послова на пројектима,
· води пословне књиге и саставља периодичне и годишње финансијске извештаје у складу са прописима о буџетском рачуноводству,
· израђује периодичне и годишње калкулације и обрачуне,
· обрачунава плате запослених, уговоре ван радног односа, прати и подноси пореске извештаје и обрасце, посебно за буџетска средства, посебно код стицања и расподеле сопствених средстава,
· стара се о роковима и исправности свих извештаја материјално- финансијског пословања, 

· извештава органе установе о пословању и сарађује са запосленима и субјектима ван установе у вези са финансијским пословима које служба обавља,
· обавља и друге послове предвиђене за извршиоце на другим радним местима у оквиру финансијске службе, уколико нема извршиоца за те послове.

II. Предлог Удружења је и да се у прописима из делатности дефинише стручно лице шефа рачу​новодства, како би се нагласиле специфичности посла рачуновод​ствене струке за сваку појединачну делатност.

III. У складу са захтевом из претходне тачке, у Каталогу послова из делатности отворити радно место шефа рачуноводства као стручног лица и у опису послова за то радно место навести послове из тачке 3).
IV. Прелазним решењима у примени закона који ће уредити Каталог радних места предвидети могућност превазилажења проблема у случају да стручна спрема затеченог лица које обавља послове шефа рачуноводства на дан ступања на снагу тог закона не одговара захтевима адекватног радног места из Каталога.

Образложење

Предлог I. тачка 1)
Удружење се овим предлозима прикључује јавној расправи о Каталогу послова, иако сматра да је било неопходно да се уз Каталог послова објави и упоредни преглед радних места из каталога са радним местима која се сад у пракси обављају, а која су укључена у поједина радна места у Каталогу. На тај начин би се могли препознати учесници у овој јавној расправи и дати конструктивне предлоге. И поред тога, Удружење је препознало радно место „Координатор финансијских и рачуноводствених послова” као оно на које би требало да се разврстају лица која сада обављају послове шефова рачуноводства у јавном сектору. Удружење сматра да је назив „шеф рачуноводства” адекватнији од назива „координатор финансијских и рачуноводствених послова”, јер у себи садржи и степен одговорности, као и послове управљања и организације рада у оквиру делокруга и овлашћења тог лица. Појам „координатор” то не укључује, а такође ове надлежности нису обухваћене описом послова који су стављени у каталог генеричких радних места за радно место „координатор финансијских и рачуноводствених послова”. 

Предлог I. тачка 2)
Удружење подсећа предлагаче овог каталога да је Уредбом о буџетском рачуноводству („Сл. гл. РС” бр. 125/03 и 12/06) дефинисано да „вођење пословних књига, припрему и подношење финансијских извештаја корисника буџетских сред​става и организација за обавезно социјално осигурање као и корисника сред​става Републичког фонда за здравствено осигурање обавља стручно лице” (чл. 19. ове уредбе), а да се услови за оспособљавање стручних лица и стицања стручних звања уређују националним стандардом. То што национални стандард до сада није донет не може бити разлог да се од лица која су задужена за наведене послове и даље не захтева адекватна сртручност, коју треба проверити и доказати стручним испитом. Такође, надаље треба да се обезбеди да надлежно министарство уреди начин стицања стручних звања. Зато сматрамо да је неопходно унети у Каталог радних места да за ово радно место лице треба да има положен бар стручни испит, чиме би доказало стручност за обављање наведених послова.

Предлог I. тачка 3)
Опис послова из каталога радних места за радно место „Координатор финан​сијских и рачуноводствених послова” није адекватно састављен и недостају многи послови које ово лице обавља, поготово у ситуацији када је у питању један извршилац који обавља све финансијске и рачуноводствене послове. Нарочито забрињава што у опису послова недостају стручни послови које обавља шеф рачуноводства, а који су веома битни за рад финансијске и рачуноводствене службе, као и комплетне буџетске организације. Из тог разлога Удружење предлаже да се опис послова допуни наведеним пословима. Такође сматра да је неопходно додати да обавља и друге послове из делокруга рада службе, уколико нема других извршилаца који би те послове радили.
Предлог II.
Удружење сматра да је шеф рачуноводства саставни део управљачког тима сваке организације јавног сектора и да је зато неопходно да се прописима из делатности то и уреди, на исти начин као што је уређено за радно место секретара. Шеф рачуноводства саветује директора у питањима финансијског пословања установе исто као што тимски са директором и секретаром учествује у припреми пословног и финансијског плана установе, припрема план набавки и прати његово извршење. За обављање тих послова неопходно је да шеф рачуноводства познаје прописе из делатности, јер је без тога немогуће планирати финансијско пословање установе. Послови планирања се увелико разликују по делатностима и не могу се сматрати генеричким, а највеће учешће у њиховом извршавању имају шефови рачуноводства.
Предлог III.

Сагласно захтеву из тачке 4, Удружење сматра да се радно место шефа рачуноводства мора наћи као и радно место секретара у каталогу послова за сваку делатност, са описом послова као што је наведено под тачком 3). Такође сматра да је неопходно да се, поштујући прописе о буџетском рачуноводству, уреди да ове послове обавља стручно лице. Као доказ стручности потребно је да се положи стручни испит – стекне лиценца.
Предлог IV.

Удружење подсећа да се на радном месту шефа рачуноводства у јавном сектору још увек налази велики број извршилаца са стручном спремом од четвртог  до седмог степена образовања и зато је неопходно дати прелазна решења за извршиоце који немају високу стручну спрему, што је захтев за радно место „Координатор финан​сијских и рачуноводствених послова”. Овај проблем се може превазићи нпр. захтевом за полагање стручног испита, који се може поставити као један од услова које затечено лице треба да испуни уколико нема адекватну стручну спрему и тиме докаже стручност за послове које обавља.
Београд, 28.10.2015. године
За Удружење рачуновођа у ванпривредним делатностима:

Мирјана Ђурђевић, с.р.

